CELEX: 32021R0668
Language: et
Date: 2021-04-23 00:00:00
Title: Komisjoni rakendusmäärus (EL) 2021/668, 23. aprill 2021, millega lubatakse vastavalt Euroopa Parlamendi ja nõukogu määrusele (EL) 2015/2283 muuta uuendtoidu õlisalvei (Salvia hispanica) seemnete kasutustingimusi ning muudetakse komisjoni rakendusmäärust (EL) 2017/2470 (EMPs kohaldatav tekst)

26.4.2021   
               
               
                  ET
               
               
                  Euroopa Liidu Teataja
               
               
                  L 141/3
               
            
         KOMISJONI RAKENDUSMÄÄRUS (EL) 2021/668,
         23. aprill 2021,
         millega lubatakse vastavalt Euroopa Parlamendi ja nõukogu määrusele (EL) 2015/2283 muuta uuendtoidu õlisalvei (Salvia hispanica) seemnete kasutustingimusi ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,
         ning arvestades järgmist:
         
                     (1)
                  
                  
                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.
                  
               
                     (2)
                  
                  
                     Vastavalt määruse (EL) 2015/2283 artiklile 8 võeti vastu komisjoni rakendusmäärus (EL) 2017/2470, (2) millega kehtestatakse liidus lubatud uuendtoitude loetelu.
                  
               
                     (3)
                  
                  
                     Komisjoni otsusega 2009/827/EÜ (3) on vastavalt Euroopa Parlamendi ja nõukogu määrusele (EÜ) nr 258/97 (4) lubatud liidus viia uuendtoiduna turule õlisalvei (Salvia hispanica) seemneid kasutamiseks leivatoodetes.
                  
               
                     (4)
                  
                  
                     Komisjoni otsusega 2013/50/EL (5) on vastavalt määrusele (EÜ) nr 258/97 lubatud viia uuendtoiduna turule õlisalvei seemneid kasutamiseks järgmistes täiendavates toidugruppides: küpsetised, hommikusöögihelbed, puuviljade, pähklite ja seemnete segud ning müügipakendis õlisalvei seemned naturaalsel kujul.
                  
               
                     (5)
                  
                  
                     18. septembril 2015 väljastas Iirimaa pädev asutus kirjaliku nõusoleku, (6) millega lubatakse vastavalt määrusele (EÜ) nr 258/97 laiendada uuendtoidu õlisalvei seemnete kasutusala täiendavatele toidugruppidele, nimelt puuvilja- ja marjamahladele ning marjade ja puu- ja köögiviljamahlasegudele.
                  
               
                     (6)
                  
                  
                     17. oktoobril 2017 väljastas Austria pädev asutus kirjaliku nõusoleku, (7) millega lubatakse vastavalt määrusele (EÜ) nr 258/97 laiendada uuendtoidu õlisalvei seemnete kasutusala täiendavatele toidugruppidele, nimelt puuvilja- või marjavõietele.
                  
               
                     (7)
                  
                  
                     2. novembril 2017 väljastas Hispaania pädev asutus kirjaliku nõusoleku, (8) millega lubatakse vastavalt määrusele (EÜ) nr 258/97 laiendada uuendtoidu õlisalvei seemnete kasutusala täiendavatele toidugruppidele, nimelt teravilja- ja/või ebateraviljaseemnetel ja/või kaunviljadel põhinevatele steriliseeritud valmistoitudele.
                  
               
                     (8)
                  
                  
                     Komisjoni otsusega (EL) 2017/2354 (9) on vastavalt määrusele (EÜ) nr 258/97 lubatud viia uuendtoiduna turule õlisalvei seemneid kasutamiseks järgmises täiendavas toidugrupis, nimelt jogurtis.
                  
               
                     (9)
                  
                  
                     Komisjoni rakendusmäärusega (EL) 2020/24 (10) anti luba õlisalvei seemnete uuendtoiduna kasutamise laiendamiseks mitmes täiendavas toidugrupis ning muudeti õlisalvei seemnete kasutustingimusi ja märgistamise erinõudeid vastavalt määrusele (EL) 2015/2283.
                  
               
                     (10)
                  
                  
                     Vastavalt varasematele lubadele on õlisalvei seemnete turule laskmine liidus lubatud kindlaksmääratud kasutustingimustel, sealhulgas müügipakendis õlisalvei seemnete turule laskmine. 2020. aasta jaanuaris sai komisjon ühenduselt „Réseau Vrac“ päringu selle kohta, kas müügipakendisse pakendamata (mahtkaubana) õlisalvei seemneid naturaalsel kujul võib samuti liidu turule lasta.
                  
               
                     (11)
                  
                  
                     Pärast selle päringu saamist on komisjon täiendavalt hinnanud, kas sõna „müügipakendis“ väljajätmine toidugrupi nimetusest „müügipakendis õlisalvei seemned naturaalsel kujul“ ei kujuta ohtu. Selline muudatus võimaldaks toidukäitlejatel lasta õlisalvei seemneid naturaalsel kujul liidu turule nii eelnevalt pakendatud kui ka pakendamata kujul (mahtkaubana). Seepärast on komisjon seisukohal, et liidu loetelu tuleks vastavalt muuta.
                  
               
                     (12)
                  
                  
                     Kooskõlas määruse (EL) 2015/2283 artikli 10 lõikega 1 alustas komisjon omal algatusel menetlust liidu uuendtoidu loetelu ajakohastamiseks.
                  
               
                     (13)
                  
                  
                     Euroopa Toiduohutusamet (edaspidi „toiduohutusamet“) jõudis oma 14. märtsi 2019. aasta arvamuses (11) õlisalvei (Salvia hispanica L.) seemnete ohutuse kohta nende kasutusala laiendamisel uuendtoiduna vastavalt määrusele (EL) 2015/2283 järeldusele, et võttes arvesse õlisalvei seemnete kasutuskoguseid, on nende kasutamine ohutu ilma konkreetsete piirangute ja ettevaatusabinõudeta sellistes toiduainetes, mille tootmine, töötlemine või valmistamine ei nõua kuumtöötlemist temperatuuril 120 °C või üle selle.
                  
               
                     (14)
                  
                  
                     Komisjon leiab, et toiduohutusameti ohutushinnang kasutustingimuste kavandatud muutmise kohta kooskõlas määruse (EL) 2015/2283 artikli 10 lõikega 3 ei ole vajalik, kuna uuendtoidu õlisalvei (Salvia hispanica) seemnete kasutustingimuste muutmine, mis seisneb nõuete kõrvaldamises selle kohta, millises vormis võib õlisalvei seemneid naturaalsel kujul turule lasta, ei mõjuta inimeste tervist.
                  
               
                     (15)
                  
                  
                     Seepärast on asjakohane lubada lasta turule õlisalvei seemneid ka pakendamata kujul.
                  
               
                     (16)
                  
                  
                     Rakendusmäärust (EL) 2017/2470 tuleks seetõttu vastavalt muuta.
                  
               
                     (17)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            
               1.   Määruse (EL) 2015/2283 artikli 6 sätete kohase liidus lubatud uuendtoitude loetelu kannet, mis on esitatud rakendusmääruse (EL) 2017/2470 lisas ja milles käsitletakse uuendtoidu õlisalvei (Salvia hispanica) seemneid, muudetakse vastavalt käesoleva määruse lisale.
            
            
               2.   Lõikes 1 osutatud kanne liidu loetelus hõlmab käesoleva määruse lisas sätestatud kasutustingimusi ja märgistamisnõudeid.
            
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. aprill 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 327, 11.12.2015, lk 1.
         
            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).
         
            (3)  Komisjoni 13. oktoobri 2009. aasta otsus 2009/827/EÜ, millega lubatakse vastavalt Euroopa Parlamendi ja nõukogu määrusele (EÜ) nr 258/97 viia toidu uuendkoostisosana turule õlisalvei (Salvia hispanica) seemned (ELT L 294, 11.11.2009, lk 14).
         
            (4)  Euroopa Parlamendi ja nõukogu 27. jaanuari 1997. aasta määrus (EÜ) nr 258/97 uuendtoidu ja toidu uuendkoostisosade kohta (EÜT L 43, 14.2.1997, lk 1).
         
            (5)  Komisjoni 22. jaanuari 2013. aasta rakendusotsus 2013/50/EL, millega lubatakse vastavalt Euroopa Parlamendi ja nõukogu määrusele (EÜ) nr 258/97 laiendada toidu uuendkoostisosa õlisalvei (Salvia hispanica) seemnete kasutusala (ELT L 21, 24.1.2013, lk 34).
         
            (6)  18. septembri 2015. aasta kiri (https://ec.europa.eu/food/sites/food/files/safety/docs/novel-food_authorisation_2015_auth-letter_chia-seeds-2_en.pdf).
         
            (7)  17. oktoobri 2017. aasta kiri (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds_en.pdf).
         
            (8)  2. novembri 2017. aasta kiri (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds-ext-steri_en.pdf).
         
            (9)  Komisjoni 14. detsembri 2017. aasta rakendusotsus (EL) 2017/2354, millega lubatakse vastavalt Euroopa Parlamendi ja nõukogu määrusele (EÜ) nr 258/97 laiendada toidu uuendkoostisosa õlisalvei (Salvia hispanica) seemnete kasutusala (ELT L 336, 16.12.2017, lk 49).
         
            (10)  Komisjoni 13. jaanuari 2020. aasta rakendusmäärus (EL) 2020/24, millega antakse luba õlisalvei (Salvia hispanica) seemnete uuendtoiduna kasutamise laiendamiseks ning muudetakse õlisalvei (Salvia hispanica) seemnete kasutustingimusi ja märgistamise erinõudeid vastavalt Euroopa Parlamendi ja nõukogu määrusele (EL) 2015/2283 ning muudetakse komisjoni rakendusmäärust (EL) 2017/2470 (ELT L 8, 14.1.2020, lk 12).
         
            (11)  EFSA Journal 2019; 17(4): 5657.
      
      
         
            LISA
            Rakendusmääruse (EL) 2017/2470 lisa tabelis 1 („Lubatud uuendtoidud“) asendatakse õlisalvei (Salvia hispanica) seemneid käsitlev kanne järgmisega:
            
               
                           Lubatud uuendtoit
                        
                        
                           Uuendtoidu kasutamise tingimused
                        
                        
                           Täiendavad märgistuse erinõuded
                        
                        
                           Muud nõuded
                        
                     
                           „Õlisalvei (Salvia hispanica) seemned
                        
                        
                           
                              Määratud toidugrupp
                           
                        
                        
                           
                              Piirnorm
                           
                        
                        
                           Uuendtoidu nimetus seda sisaldava toiduaine märgistusel on „õlisalvei (Salvia hispanica) seemned“.“
                        
                        
                            
                        
                     
                           Leiva- ja saiatooted
                        
                        
                           5 % (terved või jahvatatud õlisalveiseemned)
                        
                     
                           Küpsetised
                        
                        
                           10 % (terved õlisalveiseemned)
                        
                     
                           Hommikusöögihelbed
                        
                        
                           10 % (terved õlisalveiseemned)
                        
                     
                           Teravilja- ja/või ebateraviljaseemnetel ja/või kaunviljadel põhinevad steriliseeritud valmistoidud
                        
                        
                           5 % (terved õlisalveiseemned)
                        
                     
                           Puuviljade, pähklite ja seemnete segud
                        
                        
                            
                        
                     
                           Õlisalvei seemned naturaalsel kujul
                        
                        
                            
                        
                     
                           Kondiitritooted (sh šokolaad ja šokolaadist tooted), v.a närimiskummid
                        
                        
                            
                        
                     
                           Piimatooted (sh jogurt) ja nende analoogid
                        
                        
                            
                        
                     
                           Toidujää
                        
                        
                            
                        
                     
                           Puuvilja- ja marjatooted ning köögiviljatooted (sh puuvilja- ja marjavõided, teraviljadega või teraviljadeta kompotid, piimatoodetega kaetavad puuviljavalmistised või piimatoodetega segatavad puuviljavalmistised, puuvilja- või marjamagustoidud, kookospiimaga puuvilja- või marjasegud teineteisest eraldi kahe osaga pakendites)
                        
                        
                            
                        
                     
                           Mittealkohoolsed joogid (sh puuvilja- ja marjamahlad ning marjade ja puu- ja köögiviljamahlasegud)
                        
                        
                            
                        
                     
                           Pudingid, mis ei vaja tootmisel, töötlemisel või valmistamisel kuumtöötlemist temperatuuril 120 °C või üle selle